Scharnst

Scharnst () is en Dörp in de Gemeen Wuster Noordseeküst in’n Landkreis Cuxhoben, Neddersassen. Dat höört binnen de Gemeen to de Oortschop Noordholt.

 Geografie 

Scharnst liggt an’n Rand von de Masch na de Geest von de Hoge Lieth hen. In’n Noordoosten doot de Flegerplatz Noordholt-Spiek un de Flegerhorst Noordholt liggen. Dat Water flütt af över den Scharnster Beek hen na’n Wallsgroov.

De Naveröörd sünd Wusterheid in’n Noorden, Wanhöden in’n Oosten, Millm in’n Süden, Cappel in’n Süüdwesten, Spiek in’n Westen un Knill in’n Noordwesten.

 Historie 

Scharnst kummt 1203 as Scarnstede toeerst in en Oorkunn von’n Abt von dat Paulsklooster in Bremen, Sigebodo, vör, de den Teegd in Godendörp an en Fro Willa ut Scharnst geven hett. 1256 hebbt de Wusters den Eddelseet in Scharnst angrepen un slepen.

Von 1880 af an hett Georg Elbrecht ut Bremen in Scharnst Fischtucht bedreven un dor ünner annern Forellen tücht. 1908 hett Wilhelm Holzapfel de Fischdieken köfft. Vondaag warrt de Dieken nich mehr för de Fischtucht bruukt un de Natur hett sik de Dieken trügghaalt. De Dieken sünd vondaag en Statschoon an’n Olen Postweg.

 Verwaltungsgeschicht 

De Oort weer vör 1852 in’t Kaspel Millm von dat Vaagdiegericht Land Wusten. Von 1852 bet 1885 leeg Scharnst in dat Amt Dorum un denn in’n Kreis Leh. 1932 is dat Deel von’n Kreis Wersermünn worrn un 1977 von’n Landkreis Cuxhoben.

Bet to’n 1. März 1974 hett de Oort polietsch noch bi Millm mit bihöört. Mit de Gemeenreform in Neddersassen an dissen Dag is de Oort aver an de Gemeen Noordholt wesselt. To’n 1. Januar 2015 is de Gemeen Noordholt oplööst un Deel von de ne’e Gemeen Wuster Noordseeküst worrn.

 Inwahnertall 

 * tohoop mit Northum

 Religion 

Scharnst is evangeelsch-luthersch präägt un höört to dat Kaspel von de Pankratiuskark in Millm.

För de Kathoolschen is de Twölv-Apostels-Kark in Olenwoold tostännig, de siet 2008 to de Karkengemeen St. Marien in Cuxhoben tohöört.

 Infrastruktur 

 Verkehr 

Scharnst liggt an de Landsstraat 135, wat fröher de Bundsstraat 6 weer. De L 135 löppt in’n Noorden över Wusterheid na Olenwoold un Cuxhoben un in’n Süden över Millm un Sievern na Langen un Bremerhoben. De nächste Opfohrt is de Opfohrt 3 Noordholt op de Autobahn 27 (Afsnidd Cuxhoben–Bremerhoben) so bi fiev Kilometer in’n Oosten an de Kreisstraat 14.

De nächste Bahnhoff is de Bahnhoff Noordholt an de Bahnlien Bremen-Cuxhoben.

 Footnoten 

Kategorie:Oort
Kategorie:Landkreis Cuxhoben